Alexandru Rafila: Nu s-a discutat despre renunțarea la tichetele de masă pentru persoanele vaccinate.
Persoanele vaccinate anti-COVID primesc tichete în valoare de 100 de lei. Ministrul spune că nici nu s-a adus în discuție subiectul renunțării la aceste tichete.
Fiind întrebat despre posibilitatea renunțării la tichetele de masă, ministrul Sănătăţii, Alexandru Rafila, a spus că nu s-a discutat despre renunţare. A fost o discuţie informală cu reprezentanţii medicilor de familie, iar unul dintre participanţi a transmis presei informaţia, declară ministrul. Ministrul, personal, crede că cei care se vaccinează în acest momentu o fac pentru sănătatea lor, nu pentru tichetul de masă. "Au fost două discuţii: una dintre ele a fost legată de plata tuturor restanţelor către medicii de familie pentru că există în continuare pentru serviciile de vaccinare efectuate de medicii de familie restanţe, unele foarte mari şi trebuie toate plătite şi intenţionăm să plătim în măsura posibilului în această lună şi cea de-a doua discuţie: am observat că, în ciuda introducerii acelor tichete de 100 de lei, interesul a scăzut foarte mult şi discuţia a fost legată de găsirea unei alternative care să stimuleze vaccinarea. Adică dacă ai o măsură şi vezi că nu mai aduce lumea la vaccinare te gândeşti la o alternativă. Asta a fost discuţia informală, nimic mai mult, nu este nicio decizie, nici măcar nu s-a pus problema unei decizii. Este mai degrabă speculaţie care nu face altceva decât să aducă în spaţiul public subiecte care pot scădea interesul", este de părere Rafila.